**Tunni kava vorm**

***Õppeaine ja -valdkond:*** mina ja keskkond, keel ja kõne, matemaatika, kunst, muusika, liikumine  
***Klass, vanuse- või haridusaste:*** koolieelikud (6-7 aastat)

***Tunni kestvus:*** 2 x60 minutit

***Tunni teema (sh alateemad):*** R ja POEMÄNG

***Tase:*** -

***Autor:*** Merlin Kirbits

***Tunni eesmärgid:***

1. selgitada välja hea müüja tunnused;
2. harjutada poes iseseisvalt hakkama saamist;
3. kinnistada 12 piires loendamist;
4. arendada loogilist ja ruumilist mõtlemist ning loovust.

***Milliseid üld- ja ainepädevusi (sh läbivad teemad) toetatakse:***

Mina ja keskkond: laps kirjeldab millised omadused on heal müüjal; laps mõistab, et inimesed on erinevad ning nad soovivad poest osta erinevaid asju; laps oskab eristada igapäevaelus tervisele kasulikku ja kahjulikku.

Keel ja kõne: laps tuleb toime nii eakaaslaste kui ka täiskasvanutega suhtlemisel; laps arvestab, et poes kehtivad omad reeglid ja käitumisnormid (tere, palun, aitäh, head aega, järjekorras ei trügita jms); laps suudab oma mõtteid ja soove suulises kõnes edasi anda; laps valdab suhtlemiseks piisavat sõnavara ja suudab vajadusel ise sõnu moodustada; laps hääldab oma kõnes ja etteöeldud sõnade kordamisel õigesti kõiki emakeele häälikuid (eriline rõhk on r-häälikul); vajadusel tunneb laps ära, kas r-häälik on sõna alguses, keskel või lõpus; laps kirjutab õpetaja abiga toiduainete nimetusi.

Matemaatika: laps teeb 12 piires loendamise teel kindlaks toiduainete arvu, laps võrdleb toiduaineid erinevate kujunditega (ring, ruut, ristkülik, kolmnurk).

Kunst: laps väljendab joonistades fantaasiat; laps kasutab kunstitöö loomiseks osaliselt Bee-Bot roboti abi; laps keskendub alustatud tegevusele ja loob oma kunstitöö tervislikest toiduainetest koostöös teiste lastega; laps värvib toiduaineid erinevaid tehnikaid kasutades ning räägib toiduainete kasulikkusest.

Muusika: laps laulab ilmekalt loomuliku hääle ja vaba hingamisega laulu "Poodimineku laul" nii üksi kui rühmas.

Liikumine: laps sooritab üheaegselt kaaslasega rütmiliikumisi; laps liigub vastavalt enda tekitatud rütmile ühtlase ja vahelduva tempoga; laps peab kinni kokkulepitud mängureeglitest.

***Õpitulemused:***

1. laps oskab nimetada vähemalt kolme hea müüja tunnust;
2. laps on teadlik poes kehtivatest käitumisnormidest (tere, palun, aitäh, head aega, järjekorras ei türgita jms) ning oskab neid kasutada;
3. laps saab iseseisvalt hakkama 12 piires loendamisega;
4. laps oskab välja tuua kujutatavatele toiduainetele kõige iseloomulikumad jooned;
5. laps tunneb rõõmu mängulisest ja loovast tegutsemisest.

***Mõisted:*** hea müüja, tervislik toitumine

***Õpilaste eelteadmised ja -oskused***: laps oskab loendada numbreid ühest kaheteistkümneni; laps tunneb erinevaid kujundeid (ring, ruut, ristkülik, kolmnurk); laps oskab lugeda Bee-Bot roboti samme ja tunneb mõisteid parem, vasak, üleval, all.

***Eelnevalt vajalikud tegevused õpetajale ja õpilasele:*** 1)õpetaja prindib, lõikab välja ning asetab läbipaistvate taskutega mati sisse poemängu kaardid; 2) õpetaja prindib ja lõikab välja müüja kiitmise kaardid.

***Tunniks vajalikud materjalid, vahendid, tarkvara ja veebiaadressid*** (õpikud, vihikud, töölehed, esitlus, tehnilised vahendid, programmid jne): arvuti, projektor multifilmi näitamiseks, Bee-Bot programmeeritav ja taaslaetav Mesimumm – põrandarobot, Bee-Bot Mesimummu läbipaistev taskutega matt, poemängu kaardid, müüja kiitmise kaardid, valge A3 paber joonistamiseks, vildikad ja pliiatsid, teip (musta vildika kinnitamiseks Bee-Boti külge), ProgeTiigri kleepekad.

***Tunni käik***:

Tund 1 – Hea müüja ja käitumisnormid poes

|  |  |  |  |  |
| --- | --- | --- | --- | --- |
| ***Tunni osad*** | ***Tegevuste kirjeldused*** | ***Tegevusele kuluv aeg*** | ***Õpetaja tegevus*** | ***Õpilaste tegevus*** |
| I Ettevalmistus   * Sissejuhatus * Tähelepanu haaramine * Häälestus (eesmärgipüstitus, motiveerimine) * Eelteadmiste väljaselgitamine * Vajaminevate teadmiste kordamine | Vastuse leidmine küsimusele: „Milline on hea müüja?“. | ~20 min | 1. Õpetaja küsib lastelt, milline on nende arvates hea müüja (isiksuseomadused, käitumine, oskused/teadmised) ja teeb vastuste kohta märkmeid.  2. Õpetaja käivitab multifilmi „Juss mängib poodi“- <https://youtu.be/f_va4GXNlTc>.  3. Õpetaja küsib lastelt uuesti, milline on nende arvates hea müüja. Õpetaja sõnastab laste poolt öeldud vastuseid arvesse võttes hea müüja definitsiooni ehk „Hea müüja ...“ | 1. Lapsed annavad käega märku ja nimetavad erinevaid hea müüja omadusi.  2. Lapsed vaatavad multifilmi „Juss mängib poodi“.  3. Lapsed annavad käega märku ja nimetavad erinevaid hea müüja omadusi. |
| II Põhiosa   * Peab tagama tunni eesmärgi täitmise * Õppemeetodid * Harjutamine, kinnistamine ja/või rakendamine | Poemängu mängimine. | ~30 min | 1. Õpetaja tutvustab lastele mängureegleid.  Esimeseks müüjaks saab see laps, kes teab näiteks vastust küsimusele: „Kes mängis multifilmis hea müüja rolli?“ *Mõmmi/karu*  Esimeseks ostjaks saab see laps, kes teab näiteks vastust küsimusele:“Mis märk peab kindlasti kiivril olema?“ *CE märk/ohutuse märk.* Küsimus võib olla seotud ka r- hääliku asukohaga toiduaine nimetuses.  2.-4. Õpetaja toetab ja tunnustab lapsi.  Õpetaja jälgib, et kõik lapsed saaksid  olla vähemalt ühe korra müüja ja ühe korra ostja rollis. | 1. Lapsed rivistuvad ümber Bee-Boti  mängumati.  2. Müüja saab endale töötõendi või riideeseme. Ostja saab endale Bee-Bot roboti, mis tuleb asetada ostukäru pildile.  Müüja ja ostja vahel leiab aset järgmine tegevus:  - Müüja tervitab ostjat ja küsib, kuidas ta saab teda aidata.  - Ostja valib välja toote, mida ta soovib osta, toote kogus sõltub pildil olevate objektide arvust (näiteks soovib ostja osta *ühe* tordi või *kaheksa* porgandit).  - Ostja programmeerib koostöös müüjaga/müüja juhendamisel Bee-Boti liikuma ostetavale tootele ning kui see õnnestub, siis müüja võtab mängumatist välja toote pildi ja annab selle ostjale. Kui programmeerimine aga ebaõnnestub, siis  müüja vabandab viisakalt ning ütleb, et toode on neil kahjuks otsa saanud. Toote pilt jääb mängu alles.  - Iga kord annavad lapsed ka tagasisidet, kas tegemist oli hea või halva müüjaga. Seejärel saab müüjast pealtvaataja ning ostjast uus müüja.  Kui lapsed on mängu selgeks saanud, võib lisada sinna uusi elemente, näiteks liikumise ja laulmise. Iga kord kui ostja läheb poodi, valib ta ühe huvitava liikumisviisi ja ostetava toiduaine ning laulab:  „Täna *hiilin*, täna *hiilin* poodi ma – ostan sealt, ostan sealt *friikartuleid* ma“.  Seejärel jäljendavad kõik lapsed ostja liikumisviisi ning laulavad koos:  „Täna *hiilin*, täna *hiilin* poodi ma – ostan sealt, ostan sealt *friikartuleid* ma“. |
| III Lõpetav osa   * Tunni kokkuvõte/eesmärgi saavutuse kontroll * Tagasiside/ reflektsioon (sh uute eesmärkide püstitamine) * Kodutöö | Kokkuvõtte tegemine poest ostetud toiduainetest ja hea müüja kiitmine. | ~10 min | 1. Õpetaja asetab kõik poemängu käigus ostetud toiduained ritta ning palub lastel mõelda välja, millist toitu saab neist toiduainetest õhtul perele valmistada.  2. Õpetaja tunnustab kas kõiki või tublimaid lapsi „kiidan müüjat“ kaardiga. | 1. Lapsed pakuvad välja, millist toitu või milliseid toite saab poemängu käigus ostetud toiduainetest õhtul perele valmistada.  2. Lapsed plaksutavad neile, keda tunnustatakse. |

Tund 2 – Kunsti loomine Bee-Bot roboti kaasabil

|  |  |  |  |  |
| --- | --- | --- | --- | --- |
| ***Tunni osad*** | ***Tegevuste kirjeldused*** | ***Tegevusele kuluv aeg*** | ***Õpetaja tegevus*** | ***Õpilaste tegevus*** |
| I Ettevalmistus   * Sissejuhatus * Tähelepanu haaramine * Häälestus (eesmärgipüstitus, motiveerimine) * Eelteadmiste väljaselgitamine * Vajaminevate teadmiste kordamine | Vastuse leidmine küsimusele „Millised on tervisele kasulikud toiduained?“. | ~5 min | 1. Õpetaja organiseerib lastest ringi. Õpetaja nimetab toiduaine(id) ja loeb seejärel vaikselt kolmeni, et lastel oleks aega otsustada, kas tegemist on tervisele kasuliku või kahjuliku toiduainega.  2. Õpetaja esitab küsimusi: „Kumb on tervislikum kas ...... või ....... ?“ ja loeb seejärel vaikselt kolmeni. | 1. Kõik lapsed seisavad ringis. Kui õpetaja poolt nimetatud toiduaine on tervisele kasulik, siis lapsed näiteks kükitavad ning kui kahjulik, siis jäävad nad seisma. Lastel tuleb oma arvamust vajadusel põhjendada.  2. Lapsed peavad otsustama, kumb õpetaja nimetatud toiduaine on tervislikum ning oma arvamust vajadusel põhjendama. Kui esimene toiduaine on tervislikum, siis astuvad nad näiteks ühe sammu ette. Kui teine toiduaine on tervislikum, siis jäävad nad paigale. |
| II Põhiosa   * Peab tagama tunni eesmärgi täitmise * Õppemeetodid * Harjutamine, kinnistamine ja/või rakendamine | Plakati „Meie toitume tervislikult!“ tegemine. | ~45 min | 1. Õpetaja jagab lapsed rühmadesse ja annab igale rühmale A3 paberi, vildikad ning pliiatsid. Iga rühm saab endale ka ühe Bee-Bot roboti, mille külge on kinnitatud teibiga must vildikas.  2. Õpetaja jälgib, et kõik lapsed oleksid rühmatöösse kaasatud. Õpetaja abistab lapsi toiduainete nimetuste kirjutamisel. Vajadusel aitab õpetaja lahendada tehnilisi probleeme. | 1. Lapsed sätivad ennast mugavalt A3 paberi ümber ja kuulavad õpetaja juhiseid.  2. Lapsed arutavad läbi, milliseid tervislikke toiduaineid nad oma plakatile joonistama hakkavad. Lapsed arutlevad, millise kujuga need toiduained on (ring, ruut, ristkülik, kolmnurk). Lapsed kasutavad toiduainete piirjoonte joonistamiseks Bee-Bot robotit, seejärel värvivad nad toiduained ka seest, kasutades kas vildikaid või pliiatseid. Lapsed kirjutavad õpetaja näidise järgi toiduainetele juurde nimetused. Kui aega üle jääb võib tegeleda ka tausta kujundamisega.  Kõik tehnikad on lubatud. Tööjaotuse rühmas otsustavad lapsed ise, vajadusel võivad nad õpetajalt abi küsida. |
| III Lõpetav osa   * Tunni kokkuvõte/eesmärgi saavutuse kontroll * Tagasiside/ reflektsioon (sh uute eesmärkide püstitamine) * Kodutöö | Rühmatöö hindamine, kunstinäituse külastamine ja lemmiktöö valimine. | ~10 min | 1. Õpetaja küsib lastelt, mis neil rühmatöös õnnestus ja mis ebaõnnestus.  2. Õpetaja paigutab kõik plakatid nähtavale kohale (kunstinäitusele) ja jagab igale lapsele ProgeTiigri kleepeka.  Hiljem võib õpetaja lasta valminud tööd paigutada sööklasse. | 1. Lapsed annavad tagasisidet rühmatöö kohta.  2. Iga laps valib välja ühe plakati, mis talle kõige rohkem meeldib ning kleebib ProgeTiigri kleepeka plakati alla paremasse nurka (kui seal pole ruumi, siis sinna, kuhu õpetaja ütleb).  Koos vaadatakse üle, kas kõik plakatile joonistatud toiduained on ikka tervisele kasulikud. |